rutevejledning
Rutevejledning, servicetilbud til skibsfarten, som bl.a. udbydes af Danmarks Meteorologiske Institut. Vejledningen, som omfatter alle verdenshavene, har til hensigt at lede skibene uden om dårligt vejr, således at sejladsen bliver så sikker, hurtig og brændstoføkonomisk som muligt.
DMI's rutevejledning, der fra 2006 går under navnet DMI – Maritime Service, begyndte oprindelig som forsøg i 1972. Det var før de store computermodellers tid, og man kunne kun vejlede 2-3 dage frem. Efterhånden blev udsigterne længere og bedre, og fra 1999 laves brugbare prognoser op til en uge frem. DMI tilbyder også rederierne performanceanalyser af skibenes faktiske rute, så man kan se, om de har sejlet optimalt, eller om evt. fejl om bord skal rettes.
Rutevejledningen er en del af DMI's indtægtsdækkede virksomhed.